**Nicole Perlman** on yhdysvaltalainen elokuvakäsikirjoittaja, joka tunnetaan Marvel-elokuvasta *Guardians of the Galaxy* (2014).

Perlman on kotoisin Boulderin kaupungista Coloradossa. Hän opiskeli käsikirjoittamista New Yorkin yliopistossa ja laati jo opiskeluaikanaan ensimmäisen käsikirjoituksensa *Challengerin*, joka on tosipohjainen tarina fyysikko Richard Feynmanista selvittämässä Challenger-avaruussukkulan tuhoutumissyytä. Perlmanin käsikirjoitus palkittiin muun muassa vuoden 2006 Tribecan elokuvajuhlilla, ja hän pääsi Variety-lehden lupaavien käsikirjoittajien listalle. Sen myötä Perlman sai joitakin käsikirjoituspestejä, kuten elämäkertaelokuvat Neil Armstrongista ja Wrightin veljeksistä, mutta mikään niistä ei lopulta toteutunut − vaikka *Challengerin* esituotanto etenikin niin pitkälle, että kesällä 2006 ohjaajaksi oli valittuna Philip Kaufman ja pääosan näyttelijäksi David Strathairn.

Vuonna 2009 Perlman liittyi Marvelin kaksivuotiseen käsikirjoittajaohjelmaan, jonka tarkoituksena oli työstää yhtiön sarjakuvista potentiaalisia elokuvaprojekteja. Tarjolla olevista vaihtoehdoista hän valitsi käsittelyynsä avaruuteen sijoittuvan ja jokseenkin tuntemattoman Galaksin Vartijat -ryhmän, ja seuraavat kaksi vuotta hän vietti perehtyen sarjakuviin ja laatien käsikirjoitusluonnosta. Perlman osallistui kreditoimattomana myös vuoden 2011 *Thor*-elokuvan käsikirjoittamiseen. Hän teki studion pyynnöstä *Guardians of the Galaxy* -käsikirjoituksestaan vielä toisen pikaisen luonnoksen loppuvuodesta 2011 ennen kuin James Gunn valittiin vuonna 2012 elokuvan ohjaajaksi. Gunn työsti käsikirjoitusta vielä huomattavasti lisäten siihen muun muassa huumoria ja muutamia hahmojakin, ja Perlman ja Gunn ovat esittäneet toisistaan poikkeavia lausuntoja siitä, kuinka paljon Perlmanin työstä säilyi elokuussa 2014 ensi-iltansa saaneeseen elokuvaan. Joka tapauksessa molemmat saivat käsikirjoituskrediitin. He saivat käsikirjoituksesta muun muassa Saturn- ja WGA-palkintoehdokkuuden.

Huhtikuussa 2015 Marvel valitsi Perlmanin ja Meg LeFauven Carol Danversista eli Kapteeni Ihmeestä kertovan *Captain Marvel* -elokuvan käsikirjoittajiksi. Vuonna 2016 Perlman valittiin käsikirjoittamaan *Detective Pikachu* -peliin perustuvaa elokuvaa Alex Hirschin kanssa.

Perlman myös käsikirjoittaa Marvelille Gamorasta kertovaa sarjakuvajulkaisua, jota piirtää Marco Checchetto.

Lähteet
-------

1. 1 2 3  Rothman, Lily: How Nicole Perlman Became the First Woman to Write a Marvel Movie *Time*.  25.7.2014. Viitattu 8.3.2017. (englanniksi)
2. 1 2  Ross, Matthew: Nicole Perlman *Variety*.  22.6.2006. Viitattu 8.3.2017. (englanniksi)
3. ↑  Shetty, Sharan: Who Deserves Credit for Guardians of the Galaxy’s Great Script? *Slate*.  4.8.2014. Viitattu 8.3.2017. (englanniksi)
4. ↑  Foutch, Haleigh: Interstellar and The Winter Soldier Lead Saturn Award Nominations *Collider*.  3.3.2015. Viitattu 9.3.2017. (englanniksi)
5. ↑  Hipes, Patrick: Writers Guild Awards Nominations: ‘Whiplash’, ‘Gone Girl’, ‘Guardians’ On Diverse List *Deadline*.  7.1.2015. Viitattu 9.3.2017. (englanniksi)
6. ↑  Kit, Borys: 'Captain Marvel' Movie Targets 'Inside Out' and 'Guardians' Writers *The Hollywood Reporter*.  13.4.2015. Viitattu 8.3.2017. (englanniksi)
7. ↑  Kroll, Justin: ‘Guardians of the Galaxy’ and ‘Gravity Falls’ Writers to Pen ‘Pokemon’ Movie (EXCLUSIVE) *Variety*.  16.8.2016. Viitattu 8.3.2017. (englanniksi)
8. ↑  McMillan, Graeme: 'Guardians of the Galaxy' Screenwriter to Script 'Gamora' Comic for Marvel *The Hollywood Reporter*.  12.10.2014. Viitattu 9.3.2017. (englanniksi)
9. ↑  Lovett, Jamie: Guardians Of The Galaxy: Nicole Perlman Brings Gamora's Backstory To Light *Comicbook.com*.  3.1.2017. Viitattu 9.3.2017. (englanniksi)

Aiheesta muualla
----------------

* Nicole Perlman Internet Movie Databasessa. (englanniksi)
* Nicole Perlman Elonetissä.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Tšekki
* Puola

 |
|  |
| Henkilöt | 
* Elonet

 |
|  |
| Muut | 
* IdRef

 |

 |